АҞӘА, цәыббра 6 – Sputnik, Асмаҭ Ҵәыџьԥҳа. Аԥсны абылтәы ҭаҭәарҭақәа рҿы абылтәы аҟамзаара Аҩада-Кавказтәи аихамҩаҿы адәыӷбақәа рырацәареи уи иахҟьаз аишьҭагылақәеи роуп изыдҳәалоу, лҳәеит Аекономика аминистр Кристина Озган цәыббра 6 азы имҩаԥысыз аилатәараҿы.
Лара лажәақәа рыла аԥхынтәи аамҭазы аладатәи ахырхарҭахь идәықәҵаз адәыӷбақәа рхыԥхьаӡара иазҳаит 100 акк рыла ииасыз ашықәс иаҿырԥшны.
"Аихамҩа арҭ адәыӷбақәа аԥыжәара рыҭаны идәықәнаҵалароуп. Уи азоуп аидара мҩанызго авагонқәа агылара зрықәшәо. Уаанӡа абылтәы аагара 7-10 мшы ракәзар иаҭахыз, нанҳәамзазы уи ҩынтәны еиҳахеит. Аилахара иахҟьаны Аԥсныҟа иааргоз аидарақәа рыхәҭак Чечентәыла иалсны иаауа идәықәырҵеит. Нанҳәа 23 азы 140 вагон астанциақәа рҿы игылан", - лҳәеит аминистр.
Ауадаҩрақәа рыӡбараз Урыстәыла аихамҩахь аҳәара ҟаҵан. Абри ашьҭахь, нанҳәа 23 азы Аԥсныҟа иааган 134 вагон, 7000 тонна абылтәы рыманы.
Озган ишылҳәо ала 2021 шықәсазы абензин ахархәара акыр еиҳахеит. Аурыс-аԥсуа ҳәаа иахысыз атранспорт ахыԥхьаӡара иахьацлаз азы абензингьы 35-40 процент ахархәара еиҳахеит.
"Цәыббра 1 азтәи арбагақәа рыла баџьдатәи ашықәстәи алагала аквота аамз рыла иаагоуп. Абри инадҳәаланы Урыстәыла аекономика аминистррахь аквота 40 000 тонна ацырҵарц ҳрыҳәеит. Ари аԥшьгамҭа адгылара арҭеит Аԥсны иҟаз Аекономикатә ҿиара аминистрра ахаҭарнакцәа. Хара имгакәа аквота еиҭаркраны иҟоуп. Аҭагылазаашьа мариам, аха мчыбжьык иуызхаша абензин аахәара аҭаххартә иҟам", - ҳәа лҳәеит аминистр.
Озган иара убасгьы иазгәалҭеит цәыббрамзазы ишхыркәшахо анефҭ аалыҵқәа аус ахьрыдыруло урыстәылатәи азауадқәа. Урыстәылатәи аџьармыкьаҿы абылтәы аҭагылазаашьа ҭышәынтәалар ахәқәагьы анырра рнаҭар алшоит.
ИАЕ "АЗИД" адиректор хада Адамыр Габуниа иҳәеит аилахәыра ԥхынгәи нанҳәеи амзақәа рзы ахархәара шеиҳахо азгәаҭаны абылтәы аагара ишацырҵаз.
"Нанҳәазтәи аҭагылазаашьа иаҳнарбеит ҳашиашаз. Уи иалнаршеит аҭагылазаашьа амыруадаҩра. Ҳгәыӷуеит мышқәак рыла зегь ҭышәынтәалахап ҳәа. Иааго абылтәы ахышәаҵышәа ԥхьаҟагьы иацҵалатәхоит", - иҳәеит иара.
"Аԥсныаихамҩа" адиректор хада Арсоу Чыҭанаа иажәақәа рыла цәыббра 15 инаркны аихамҩа ҭацәхар абылтәы Аԥсныҟа аагара армариоит.
АҞӘА, цәыббра 25 – Sputnik. Иҳаҩсыз уахыки-ҽнаки рыла COVID-19 азы атестқәа арҭеит 370-ҩык Аԥсны ауааԥсыра, урҭ рахьтә 88-ҩык рцәа акоронавирус шалаз аадырԥшит.
Урыстәылатәи арратә госпиталь аҟны акоронавирус злаз ҩыџьа апациентцәа рыԥсҭазаара иалҵит: 1958 шықәсазы ииз ахаҵеи 1936 шықәсазы ииз аԥҳәыси.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 42-а, рҭагылазаашьа бааԥсуп ааҩык, ибжьаратәуп - 28-ҩык. Аҟәатәи аинфекциатә хәшәтәырҭаҿы ирхәышәтәуеит акоронавирус зцәа иалоу 28-ҩык, урҭ рахьтә ааҩык апациентцәа рҭагылазаашьа уадаҩуп. Очамчыра ирхәышәтәуеит 9-ҩык, Гагратәи ахәышәтәырҭаҿы - 15-ҩык, урҭ рахьтә хҩык рҭагылазаашьа уадаҩуп. Тҟәарчалтәи ахәышәтәырҭаҿы - 8-ҩык апациентцәа. Аҟәа иҟоу амобилтә госпиталь аҿы - 64-ҩык апациентцәа, жәаҩык рҭагылазаашьа хьанҭоуп.
Аоперативтә штаб аҳәара ҟанаҵоит ауааԥсыра аҿкы рхы ацәырхьчаларц.
Акоронавирус иадҳәалоу ажәабжьқәа шәрыԥхьар ҟалоит абра>>
Ажьицәа-абџьарҟаҵаҩцәа рфестиваль Аԥсны раԥхьаӡа акәны еиҿыркааит. Уи цәыббра 24-26 рзы имҩаԥыслоит аетнопарк "Аԥсны" аҿы. Уи рхы аладырхәырц иааит аҭыԥантәиқәа рыдагьы, Иакутиа, Брест, Белгород, Маиҟәаԥ ақалақьқәа рҟынтәи аҟазацәагьы.
Хымш ирылагӡаны ажьицәа аиха дырҭәалоит, дамасктәии амоизака иаҩызоуи аџыр ҟарҵалоит, аԥсуа ҳәызбақәа, аҿыбџьар, ахҿақәа. Урҭ зегьы реиҳарак излырхуа Бырзышьха иҵхны илбааргаз 300 килограмм иҟоу аихамаден ауп.
Амаден аихамаҭәа алырхырц азы идыргылеит аихаӡырҭақәа ҩба, 1200 градус рҟынӡа ашоура ҭарҵоит.
Аҟазацәа рус арманшәаларазы ишьақәдыргылеит афрынақәа жәаба рҟынӡа, урҭ рахьтә ҩба уаанӡа ҳабацәа ишыҟарҵалоз еиԥш ахәы зқәу ацәала аҳауа ҭадыршәшәоит. Егьырҭ рҿы амца агаз ала ма афымцала аҳауа ҭадыршәшәоит.
Афестиваль аҟны зегь реиҳа азҿлымҳара зырҭаз аԥсуа ҳәызба акәхеит. Аҟазауаа шьоукы ргәы иҭоуп арҭ хымш рыҩнуҵҟа ҩба-ҩба, иара инеиҳангьы абџьарҿқәеи, иара убас итрадициатәу аԥсуа хҿақәеи рыҟаҵара.
Афестиваль аҟынтәи афотосахьақәа шәрыхәаԥшыр ҟалоит абра>>